Document ID: 32006R0211

KOMISJONI MÄÄRUS (EÜ) nr 211/2006,
7. veebruar 2006,
millega kehtestatakse erand määrusest (EÜ) nr 1433/2003, milles sätestatakse nõukogu määruse (EÜ) nr 2200/96 üksikasjalikud rakenduseeskirjad seoses rakendusfondide, rakenduskavade ja rahalise abiga
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 28. oktoobri 1996. aasta määrust (EÜ) nr 2200/96 puu- ja köögiviljaturu ühise korralduse kohta, (1) eriti selle artiklit 48,
ning arvestades järgmist:
(1)
Komisjoni määruse (EÜ) nr 1433/2003 (2) artiklites 13 ja 14 on sätestatud, et pädev riigiasutus teeb kavade ja fondide või nende muutmisega seotud otsused hiljemalt 15. detsembriks, lähtudes tootjaorganisatsioonide poolt vastavalt nimetatud määruse artiklitele 11 ja 14 esitatud andmetest. Liikmesriigid võivad siiski nõuetekohaselt põhjendatud kaalutlustel lükata tähtaega 15. detsembrilt edasi taotluse esitamisele järgneva aasta 20. jaanuarile.
(2)
Võttes arvesse ülesande haldusalast keerukust ning seda, et liikmesriigid on kasutanud võimalust lükata tähtaega edasi 20. jaanuarile, on ilmnenud, et teatavad liikmesriigid ei ole suutelised täitma jooksvaks eelarveaastaks esitatud taotluste hindamise kohustust nimetatud kuupäevaks. Seetõttu tuleks 2006. eelarveaastaks ette näha erandid määruse (EÜ) nr 1433/2003 teatavatest sätetest.
(3)
Käesoleva määrusega ettenähtud meetmed on kooskõlas värske puu- ja köögiviljaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Erandina määruse (EÜ) nr 1433/2003 artikli 13 lõikest 2 ning ainult 2006. aasta tegevuskavade puhul võivad liikmesriigid nõuetekohaselt põhjendatud kaalutlustel võtta tegevuskava ja fonde käsitleva otsuse vastu hiljemalt taotluse esitamisele järgneva aasta 10. veebruariks.
2. Erandina määruse (EÜ) nr 1433/2003 artikli 14 lõikest 3 ning ainult 2006. aasta tegevuskavade puhul võivad liikmesriigid nõuetekohaselt põhjendatud kaalutlustel võtta tegevuskava muutmise taotlusi käsitleva otsuse vastu hiljemalt taotluse esitamisele järgneva aasta 10. veebruariks.
3. Erandina määruse (EÜ) nr 1433/2003 artikli 16 lõikest 2 ning ainult 2006. aasta tegevuskavade puhul algab heakskiidetud tegevuskava rakendamine, kohaldades käesoleva artikli lõigetes 1 või 2 ettenähtud erandeid, hiljemalt kava heakskiitmisele järgneva aasta 15. veebruariks.
4. Erandina määruse (EÜ) nr 1433/2003 artiklist 17 ning ainult 2006. aasta tegevuskavade puhul teatavad liikmesriigid, kohaldades käesoleva artikli lõigetes 1 või 2 ettenähtud erandeid, heakskiidetud abisumma tootjaorganisatsioonidele hiljemalt 10. veebruariks, ning komisjonile hiljemalt 15. veebruariks.
Artikkel 2
Käesolev määrus jõustub Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 7. veebruar 2006

Labels: 15
19
5
6